Vir 'n artikel oor Vlad II se seun, Vlad III, sien Vlad Dracula. Vlad II (Roemeens: Vlad al II-lea), ook bekend as Vlad Dracul of Vlad die Draak (voor 1395 - November 1447), was van 1436 tot 1442 woiwode (prins of hertog) van Walachye, en weer van 1443 tot 1447. Hy is veral bekend as die pa van die wrede Vlad Dracula ("Vlad, seun van die Draak"), of Vlad die Deurboorder, 'n moontlike inspirasie vir Bram Stoker se fiktiewe karakter graaf Dracula. Vlad is gebore as die buite-egtelike seun van Mircea I van Walachye en het 'n groot deel van sy kinderdae aan die hof van Sigismund van Luxemburg deurgebring. Dié het hom in 1431 lid van die Orde van die Draak gemaak (vandaar sy bynaam). Sigismund het hom ook erken as die wettige woiwode van Walachye en het hom toegelaat om in die nabygeleë Transsilvanië te gaan woon. Vlad se halfbroer, Aleksander I Aldea, het die heerskappy van die Ottomaanse sultan, Murat II, oor Walachye erken.